Hier gaan ons al weer met die BokkapteinDuane Vermeulen – kandidaat om die Bokke te lei. Dis ŉ jaar later. Die Bokke se vertonings het ons verlede jaar erg sooibrand gegee, Allister Coetzee is steeds die Bok-afrigter, daar is darem ŉ beleid oor die kies van spelers wat oorsee speel, maar ons is weer in die duister oor die Bokkaptein. Coetzee het verlede seisoen met Adriaan Strauss volhard, hoewel hy geweet het dat die Bok-haker se internasionale loopbaan ná die jaareindtoer verby sou wees. Dit behoort nie die keer ŉ moeilike keuse te wees nie: of Warren Whiteley of Duane Vermeulen. Siya Kolisi was voor die Stormers se Nieu-Seelandse toer ook in die binnebaan, maar hy het uitgesak. Die Springbokspan wat die Franse in Junie in drie toetse pak, word ná die Bok-oefenkamp, wat tussen 21 en 23 Mei in Johannesburg gehou word, aangewys. As ek ŉ voëltjie reg hoor fluit, gaan Whiteley die kaptein vir die drie toetse teen die Franse wees en as die Bokke nie die mas opkom nie, deur Vermeulen as kaptein in die Rugbykampioenskap vervang word. Dit beteken dat Whiteley die agtsteman teen die Franse sal wees, met Vermeulen wat op nr-7-flank ingespan sal word. Vermeulen, wat ook Toulon se kaptein is, se span is betrokke by die uitspeelwedstryde van die Franse Top14-liga. Toulon speel dié naweek in die kwarteindstryd teen Castres en as hy deurdring, die volgende naweek in die halfeindronde teen of Clermont of La Rochelle. Die eindstryd van die Top14-reeks vind eers op 4 Junie (Sondagaand om 18:30) plaas. Dit beteken dat die spelers (ook die Franse wat vir toer gekies sal word) eers op die vroegste die Maandagaand, met seer lywe, en slegs ses dae voor die eerste toets in Suid-Afrika sal aankom. Afgesien van Vermeulen, is daar sterk sprake dat Frans Steyn, Francois Hougaard, Steven Kitshoff en dalk ook Bismarck du Plessis by die Bokke betrek sal word. Die ou debat sal dan weer opvlam. Moet jy nie eerder plaaslike spelers beloon wat lojaal is en hul lywe weekliks in die Superreeks op die spel plaas nie? Ook wat die Bok-kapteinskap betref. Ek dink so.